Bøvra (Surnadal)

Bøvra også kjent som Bævra er en elv i Surnadal kommune på Nordmøre. Den renner gjennom Bøverdalen og har utløp til Hamnesfjorden der flomålet er om lag 650 m oppstrøms fra munningen. Deler av vassdraget og nedbørsfeltet er i Rindal kommune. Nedbørsfeltet er 243 km² og får omkring 1500 mm nedbør årlig. Hovedelven er naturlig lakseførende om lag 20 km fra fjorden, og i Svorka kunne laksen gå 1 km oppover. Etter reguleringen er laksefisket begrenset oppover til Svorka kraftverk. I 1986 ble lakseparasitten gyrodactylus salaris påvist og elven ble behandlet med rotenon i 1986 og 1989. Elven ble etter behandlingen åpnet for fiske igjen i 1994. I tillegg til laks går sjøaure opp i elven. Nederst er Bøverdalen vid u-dal og elven går dels i meandere. Fra Bjørnåsetra til Brattset renner elven gjennom en relativt smal canyon over en strekning på om lag 5 km. 

Vassdraget ble regulert i 1963 og har flere kraftverk blant annet Svorka kraftverk. Ved reguleringen fikk sideelvene Svorka og Lille-Bøvra (Litlbævra) redusert vannføring. Omkring 43 % av nedslagsfeltet er overført til Svorka kraftverk. Nedenfor Svorka kraftverk og 3,7 km til fjorden er den totale vannføringen den samme som før reguleringen, men varierer med drift i kraftverket og vannføringen blir svært liten når kraftverket stanser helt. Nordsvorka kraftverk ble satt i drift i 2007. Vannføringen i hovedelven mellom utløpet av Lille-Bøvra og Svorka kraftverk er også sterkt redusert som følge av reguleringene. 

Ifølge Amund Helland ble fjorden tidligere kalt Bøverfjord eller Bifrafjǫrđr etter elven som tidligere ble kalt Bifr.

Referanser 

Elver i Surnadal